ปรับคาดการณ์ส่งออกไทยปีนี้ มีโอกาสขยายตัวที่ร้อยละ 15 มูลค่ากว่า 266,400 ล้านดอลลาร์สหรัฐ ภายหลังเศรษฐกิจโลกเริ่มฟื้นตัว
นายชัยชาญ เจริญสุข ประธานสภาผู้ส่งสินค้าทางเรือแห่งประเทศไทย (สรท.) เปิดเผยภาวะการค้าระหว่างประเทศของไทย เดือนตุลาคม 2564 เมื่อเทียบกับช่วงเวลาเดียวกันของปีก่อน พบว่า การส่งออกมีมูลค่า 22,738.7 ล้านดอลลาร์สหรัฐฯ ขยายตัวร้อยละ 17.35 ขณะที่การนำเข้ามีมูลค่า 23,108.9 ล้านเหรียญดอลลาร์สหรัฐ ขยายตัวร้อยละ 34.6 โดยไทยขาดดุลการค้าในเดือนตุลาคม 2564 คิดเป็นมูลค่า 22,524 ล้านบาท สำหรับภาพรวมในช่วง 10 เดือน (ม.ค.- ต.ค.64) ที่ผ่านมา เทียบกับช่วงเวลาเดียวกันของปีก่อน ไทยส่งออกรวมมูลค่า 222,736.4 ล้านดอลลาร์สหรัฐ ขยายตัวร้อยละ 15.7 ขณะที่การนำเข้ามีมูลค่า 222,736.4 ล้านดอลลาร์สหรัฐ ขยายตัวร้อยละ 15.7 ส่งผลให้ดุลการค้าของประเทศไทย ช่วง 10 เดือนที่ผ่านมา เกินดุล 1,646.6 ล้านดอลลาร์สหรัฐ แต่ขาดดุลเท่ากับ 47,114.8 ล้านบาท สรท. ได้ปรับคาดการณ์การส่งออกไทยในปี 2564 มีโอกาสขยายตัวถึงร้อยละ 15 หรือคิดเป็นมูลค่า 266,400 ล้านดอลลาร์สหรัฐ เห็นได้จากการฟื้นตัวของเศรษฐกิจโลกและศักยภาพของผู้ประกอบการไทย ภายใต้แรงฉุดจากความท้าทายต่างๆ และคาดการณ์ปี 2565 จะขยายตัวที่ร้อยละ 5-8 โดยปัจจัยเสี่ยงที่เป็นอุปสรรคสำคัญในปีนี้ อาทิ สถานการณ์โควิด-19 สายพันธุ์โอมิครอน ปัญหาแรงงานในภาคการผลิตที่ขาดแคลนต่อเนื่อง ปัญหาตู้คอนเทนเนอร์ ปัญหาวัตถุดิบขาดแคลนและราคาผันผวน รวมทั้งปัญหาคอขวดด้านอุปทานของโลก เนื่องจากการผลิตทำได้ไม่เพียงพอต่อความต้องการ เป็นต้นอย่างไรก็ตาม สรท. ได้มีข้อเสนอแนะ โดยขอให้หน่วยงานที่เกี่ยวข้องเร่งนำเข้าแรงงานต่างด้าวตาม MOU รวมทั้งเร่งปรับลดต้นทุนที่เกี่ยวข้องกับการนำเข้าวัตถุดิบ นอกจากนี้ ได้จัดทำสมุดปกขาว หรือ White Paper เพื่อนำเสนอบทวิเคราะห์สภาพความเปลี่ยนแปลงของปัจจัยภายนอก ความท้าทายและข้อเสนอแนะครอบคลุมทุกกลุ่มอุตสาหกรรมสำคัญ เพื่อให้มีแนวทางในการพัฒนาการส่งออกไทยให้สามารถเติบโตและแข่งขันได้ในระยะต่อไป